钦定古今图书集成/明伦汇编/官常典/第500卷 > 符彦卿
## 钦定古今图书集成/明伦汇编/官常典/第500卷 > 符彦卿

按《宋史》本传：“彦卿字冠侯，陈州宛丘人。父存审，后唐
宣武军节度、蕃汉马步军都总管兼中书令。彦卿年
十三，能骑射，事庄宗于太原，以谨愿称，出入卧内。及
长，以为亲。从指挥使。入汴，迁散员指挥使。郭从谦之
乱，庄宗左右皆引去，惟彦卿力战，射杀十数人。俄矢
集乘舆，遂恸哭而去。天成三年，以龙武都虞候、吉州”
刺史。讨王都于定州，大破契丹于嘉山。明年，克其城，
授耀州团练使，改庆州刺史。奉诏筑堡方渠北乌仑
山口，以招党项。清泰初，改易州，兼领北面骑军，赐戎
服、介胄、战马。尝射猎遂城盐台淀，一日射麞彘狼狐
兔四十二，观者神之。晋天福初，授同州节度。兄彦饶，
亦镇滑台。俄而彦饶叛，彦卿上表待罪，乞归田里，晋
祖释不问，改左羽林统军，俄兼领右羽林，改镇鄜延。
少帝幼与彦卿狎，即位召还，出镇河阳三城。辽人南
侵，诏彦卿率所部拒战澶渊。契丹骑兵数万，围高行
周于铁丘，诸将莫敢当其锋，彦卿独引数百骑击之，
辽人遁去，行周得免。又副李守真讨平青州杨光远，
移镇许州，封祁国公。开运二年，与杜重威、李守贞经
略北鄙。契丹主率众十馀万围晋师于阳城，军中乏
水，凿井辄坏，争绞泥吮之，人马多渴死。时晋师居下
风，将战，弓弩莫施，彦卿谓张彦泽、皇甫遇曰：“与其束
手就擒，曷若死战！然未必死。”彦泽等然之，遂潜兵尾
其后，顺风击之，契丹大败，其主乘橐驼以遁，获其器
甲旗仗数万以归。少帝嘉之，改武宁军节度、同平章
事，为左右所间。会再出师河朔，彦卿不预，易其行伍，
配以羸师数千，戍荆州口。及杜重威以大军降于滹
水，急诏彦卿与高行周领禁兵屯澶渊。会彦泽引辽
兵入汴，彦卿与行周遂归辽。辽主以阳城之败诘彦
卿，彦卿对曰：“臣事晋王，不敢爱死，今日之事，死生唯
命。”辽主笑而释之。会徐、宋寇盗蜂起，辽主即遣彦卿
归镇。行次甬桥，贼魁李仁恕拥众数万攻徐州，彦卿
领数十骑，遽至城下。仁恕遣其徒执彦卿马，请随入
城。俄顷，彦卿子昭序自城中遣军校陈守习缒而出，
大呼贼中曰：“相公当为国讨贼，何故自入虎口，乃助
贼攻城？我虽父子，今为仇敌，当死战，城不可入。”贼惶
愧，罗拜彦卿前，乞免罪。彦卿为设誓，乃解去。汉祖入
汴，彦卿自徐州来朝，改镇兖州，加兼侍中。乾祐中，加
兼中书令，封魏国公，拜守太保，移镇青州。及杀杨邠
辈，召促赴阙下。周祖即位，封淮阳王。刘铢诛，以其京
城第宅赐彦卿。及征兖州，彦卿朝行在，献马及锦彩、
军粮万石，连被赐赉。俄移镇郓州，会召魏府王殷，欲
以彦卿代镇。俄辽人起兵，留殷控扼，故彦卿不入朝。
殷得罪，即以彦卿为大名尹、天雄军节度，进封卫王。
世宗初，并人扰潞州，潞兵败，命彦卿领兵从磁州固
镇路压其背。及帝亲征，命为行营一行都部署，兼知
太原行府事，领步骑二万进讨。初，彦卿之行也，世宗
以并人虽败，朝廷馈运不继，未议攻击，且令观兵城
下，徐图进取。及周师入境，汾、晋吏民望风款接，皆以
久罹虐政，愿输军须以资兵力。世宗从之，而连下数
州。彦卿等皆以刍粮未备，欲旋军，世宗不之省，乃调
山东近郡挽军食济之。及世宗至城下，命与郭从义、
向训、白重赞、史彦超率万骑屯忻口，以拒北援，又下
盂县。辽人驻忻北，游骑及近郊，史彦超以二千骑当
其锋，左右驰击，彦超死之，败辽众二千馀，辽骑遁走。
先锋为辽人所掩，重伤数百人，诸将论议矛盾，师故
不振。世宗乃班师。数赐彦卿缯彩、鞍勒马，遣归本镇。
还京，拜彦卿太傅，改封魏王。恭帝即位，加守太尉。太
祖即位，加守太师。建隆四年春，来朝，赐袭衣、玉带。宴
射于金凤园，太祖七发皆中的，彦卿贡名马称贺。开
宝二年六月，移凤翔节度，被病，肩舆赴镇。至西京，上
言疾亟，请就医洛阳，从之。假满百日，犹请其奉，为御
史所劾，下留司御史台。太祖以姻旧，特免推鞫，止罢
其节制。八年六月，卒，年七十八，丧事官给。彦卿将家
子，勇略有谋，善用兵。存审之第四子，军中谓之“符第
四”，前后赏赐钜万，悉分给帐下，故士卒乐为效死。辽
人自阳城之败，尤畏彦卿，或马病不饮龁，必唾而咒
曰：“此中岂有符王邪！”晋少主既陷契丹，德光之母问
左右曰：“彦卿安在？”或对曰：“闻其已遣归徐州矣。”德光
母曰：“留此人中原，何失策之甚。”其威名如此。镇大名
十馀年，政委牙校刘思遇。思遇贪黠，怙势敛货财，公府之利多入其家，彦卿不之觉。时藩镇率遣亲吏受
民租，概量增溢，公取其馀羡，而魏郡尤甚。太祖闻之，
遣常参官主其事，由是斛量始平。诏以羡馀粟赐彦
卿，以愧其心。彦卿酷好鹰犬，吏卒有过，求名鹰犬以
献，虽盛怒必贳之。性不饮酒，颇谦恭下士，对宾客终
日谈笑，不及世务，不伐战功。居洛阳七八年，每春月，
乘小驷从家僮一二游僧寺名园，优游自适。周世宗、
宣懿皇后、太宗、懿德皇后，皆彦卿女也。自恭帝及太
祖两朝赐诏书不名。子昭信、昭愿、昭寿。